Rondloper Sylvester uiteindelik vrySylvester (voor) kort nadat hy uit die kleiner kamp in die 15 000 ha-grootte Kuzuko in beweeg het, met die jonger leeumannetjie kort op sy hakke Foto: SANParke Suid-Afrika se bekendste leeu, Sylvester, is uiteindelik vry. Sylvester en nog ŉ leeumannetjie is Saterdagmiddag vrygelaat. ŉ Karkas is ongeveer 50 m buite die heining geplaas, die heining is geknip en Sylvester het eerste uitgestap. Hy het direk na die karkas gestap en daaraan begin vreet. Die jonger leeumannetjie het hom kort daarna gevolg. Sylvester het vir die eerste keer in Junie 2015 uit die Karoo Nasionale Park ontsnap, en was drie weke lank op vrye voet. Nadat hy gevind is, is hy met ŉ halsband toegerus wat ŉ sein uitstuur, sodat hy maklik gevind kon word as hy weer sou ontsnap. Tydens Maart verlede jaar het die halsband owerhede in kennis gestel dat hy weer die park se grens oorgesteek het. Sy spoor is gevolg en hy is drie dae later aangekeer. Sylvester is in Mei 2016 uiteindelik na Kuzuko in die Addo Olifantpark geskuif. SANParke het Dinsdag in ŉ verklaring gesê dit het Sylvester enkele minute geneem om uit die kleiner kamp, waar hy sedert November aangehou is, te beweeg na ŉ groter kamp van ongeveer 15 000 hektaar binne Kuzuko. “Die twee leeumannetjies het hul eerste aand reeds ŉ koedoe gevang en die volgende oggend ŉ rooihartebees,” het John Adendorff, bewaringsbestuurder van die Addo Olifantpark, gesê. “Sylvester toon reeds tekens dat hy ŉ leier is en het Sondagaand reeds van die leeuwyfies weggejaag nadat hulle prooi gevang het.” Sylvester het ook reeds bewys dat hy nie vergeet het hoe om prooi te vang nie, en het Maandagoggend ŉ swartwildebees gevang. “Ons is vol vertroue dat Sylvester nie weer sal ontsnap nie, nou dat hy uiteindelik ŉ plek het waar hy behoort, sonder bedreiging kan leef en dat hy so goed maats gemaak het met die jonger leeumannetjie,” het Adendorff bygevoeg. “Sy halsband word gereeld gemonitor en gee vir ons ŉ akkurate aanduiding waar die twee is.” Twee leeuwyfies is ook Vrydagmiddag vrygelaat en een is met ŉ halsband toegerus. Aangesien hulle altyd saam stap, is een halsband voldoende. Lees alle vorige berigte oor Sylvester op Maroela Media.